DSBs nye topchef Flemming Jensen overtager en butik, der er i bedre form, end da forgængeren Jesper Lok kom til. Statsbanerne har netop udsendt regnskab efter årets tredje kvartal, og det melder om fremgang på stort set alle parametre.

DSBs samlede indtægter for årets første ni måneder stiger med knap 300 millioner til 9.388 millioner kroner. Det er især de danske aktiviteter, der er i fremgang, mens indtægterne på kioskvarer, reparationer og trafikkontrakter falder. Det største fald i indtægter skyldes, at DSB trak sig ud af togdriften i Sverige og overdrog DSB Småland til Veolia i marts.

Resultatet i bunden af regnskabet tordner frem med 116 procent til 656 millioner kroner før skat, og med 40 procent til 476 millioner efter skat. Indtjeningsgraden (EBITDA-margin) er samtidig steget til 29,8 procent fra 24,4 procent.

Ikke uvæsentligt kan DSB samtidig melde om højere rettidighed. Blandt fjern- og regionaltogene afgik 94,7 procent inden for de tilladte 5,59 minutter, mens tallet for S-toget i hovedstadsområdet var 97,3. Begge dele er bedre end i samme periode sidste år.

Måske derfor stiger antallet af rejsende med to procent til 140,2 millioner rejsende med DSB i Danmark.